b'\n_START_ARTICLE_\nLinkuvos dvaras (Kaunas)\n_START_SECTION_\nDvaro atk\xc5\xabrimas\n_START_PARAGRAPH_\nAtk\xc5\xabrus Lietuvos nepriklausomyb\xc4\x99, Linkuvos dvar\xc4\x85 buvo numatyta \xc4\xaftraukti \xc4\xaf gr\xc4\x85\xc5\xbeinam\xc5\xb3 objekt\xc5\xb3 s\xc4\x85ra\xc5\xa1\xc4\x85, ta\xc4\x8diau paai\xc5\xa1k\xc4\x97jo, kad nei Ba\xc5\xbeny\xc4\x8dia, nei Vyriausyb\xc4\x97 neturi reikiam\xc5\xb3 l\xc4\x97\xc5\xa1\xc5\xb3 \xc5\xa1iai sodybai atkurti. Dvaro r\xc5\xabmuose gyvenantiems \xc5\xbemon\xc4\x97ms buvo leista privatizuoti butus. Linkuvos dvaro architekt\xc5\xabros vert\xc4\x99 1993\xc2\xa0m. nustat\xc4\x97 habil. dr. V. Levandauskas ir architekt\xc4\x97 D. Puod\xc5\xbeiukien\xc4\x97._NEWLINE_Buvo patvirtintas specialus Linkuvos dvaro teritorijos planas, nustatytos dvaro ribos. Planas buvo patvirtintas Kult\xc5\xabros vertybi\xc5\xb3 apsaugos departamento._NEWLINE_Kauno miesto savivaldyb\xc4\x97 i\xc5\xa1 gamtosaugai skirt\xc5\xb3 l\xc4\x97\xc5\xa1\xc5\xb3 yra tvarkiusi tvenkin\xc4\xaf, jo krantus, parko teritorij\xc4\x85. Vykusi\xc5\xb3 talk\xc5\xb3 metu buvo valoma visa dvaro teritorija. Taip pat buvo \xc4\xafrengta siurblin\xc4\x97, kad kanalizacijos nuotekos patekt\xc5\xb3 \xc4\xaf \xe2\x80\x9eKauno vanden\xc5\xb3\xe2\x80\x9c tinklus. Objekto neaplenkia \xc5\xa1varinimo akcijos \xe2\x80\x9eDarom\xe2\x80\x9c ir kt.\n_START_SECTION_\nB\xc5\xabkl\xc4\x97\n_START_PARAGRAPH_\nLinkuvos dvaras dabar yra Ver\xc5\xa1vo kra\xc5\xa1tovaizd\xc5\xbeio draustinio teritorijoje. Nors draustiniuose draud\xc5\xbeiama \xc5\xa1iuk\xc5\xa1linti, niokoti gamt\xc4\x85, bet \xc4\x8dia to nepaisoma. Anks\xc4\x8diau buv\xc4\x99 gra\xc5\xbe\xc5\xabs paminklai dabar apaug\xc4\x99 samanomis, apdau\xc5\xbeyti, apra\xc5\xa1in\xc4\x97ti, apsupti nepraeinamais br\xc5\xabzgynais, pagaliau ir patys nuo laiko sunyk\xc4\x99. Aptrup\xc4\x97jusios originalios skulpt\xc5\xabros, neveikiantis fontanas, menkai pri\xc5\xbei\xc5\xabrimas tvenkinys ir pagrindinis pastatas\xc2\xa0\xe2\x80\x93 taip \xc5\xa1iandien atrodo dvaras, kur\xc4\xaf dvarininkai puosel\xc4\x97jo beveik penkis \xc5\xa1imtme\xc4\x8dius. Dvare ir jo priestate yra per de\xc5\xa1imt but\xc5\xb3, kurie yra privatizuoti ir juose gyvena \xc5\xa1eimos. Tuo metu buvo tikimasi, kad leidus privatizuoti pastat\xc4\x85, savininkai pasir\xc5\xabpins savo turtu ir aplinka, ta\xc4\x8diau \xc5\xa1iuo metu dvaras merdi, jam priklausianti teritorija yra apleista.'